Lounais-Suomen poliisi on kertonut lisää Porin Antinkadun tapahtumista.

Silminnäkijän video tapahtumapaikalta. Lukijan video

Porin keskustassa Antinkadun tienoilla on ollut perjantaina iso poliisioperaatio. Paikalla on ollut runsaasti virkavaltaa.

Poliisi kertoi asiasta lisää tietoja kello 21.38.

– Porissa Antinkadulla ravintolan edustalla kello 20 jälkeen mies ampui toista käsiaseella useita kertoja, Lounais-Suomen poliisi kertoo tiedotteessaan.

– Poliisi oli kohteessa nopeasti ja otti epäillyn kiinni ilman vastarintaa. Uhri on toimitettu sairaalahoitoon.

Poliisi kertoo tiedottavansa asiasta lisää aikaisintaan lauantaina.

"Kuului kolme laukausta”

Tapahtumat herättivät runsaasti huomiota, sillä ne tapahtuivat keskustassa vilkkaaseen ilta-aikaan.

– Ensin kuului kolme laukausta, sen jälkeen vielä yksi, Iltalehteen yhteyttä ottanut lukija kertoi.

Lounais-Suomen poliisilaitokselta vahvistettiin Iltalehdelle kello 20.53, että keskustassa on ammuttu.

Operaation tarkka paikka oli ravintola Jolenen edessä. Paikalla oli useita yksiköitä ja Antikadun liikenne oli suljettu Mikonkadun ja Liisankadun välistä.

Paikalla oleva Satakunnan Kansan toimittaja kertoi, ettei ravintola Jolenessa olevia asiakkaita päästetty yhdessä vaiheessa ulos eikä ketään päästetty sinne sisään.

Yksi silminnäkijä kertoo olleensa läheisessä kaupassa, kun alkoi kuulua laukauksia. Sen jälkeen kaupan työntekijä laittoi kaupan ovet kiinni.

Ravintola Jolenen edessä on ammuttu useita laukauksia. Hanna Laasanen

Myös liikenne katkaistiin alueella. Hanna Laasanen

Kaupassa asioineet kertoivat, että laukaukset kuuluivat sisälle asti. HANNA LAASANEN